ઉદયપુરથી લગભગ 48 કિલોમીટર દૂર જયસમંદ નામનું એક વિશાળ સરોવર પણ જોવા જેવું છે. આ સરોવરનું નિર્માણ 17મી સદીમાં મહારાણા જયસિંહે કરાવ્યું હતું. રાજપરિવારની સ્ત્રીઓને ગ્રીષ્મ ઋતુમાં રહેવા માટે અહીં એક મહેલ પણ બંધાવાયો હતો. જયસમંદ સરોવર એશિયાનું સૌથી મોટું બીજાક્રમનું માનવનિર્મિત સરોવર છે. બીજી બાજુ 66 કિલોમીટર દૂર રાજસમંદ સરોવર છે. કાંકરોલી ડેમથી બનેલા આ સરોવરને મહારાણા રાજસિંહે 1660માં બંધાવ્યું હતું. ઉદયપુરમાં એક ઔર મોટું સરોવર છે ફતેહસાગર. તેનું મૂળ નામ દિવાળી તળાવ હતું, પણ મહારાણા ફતેહસિંહે બ્રિટનનાં મહારાણી વિક્ટોરિયાના પુત્ર ડ્યુક ઑફ કોનોટના હાથે એના નવા બંધનો પાયો નંખાવ્યો હતો. એ પછી આ સરોવર ફતેહસાગર તરીકે ઓળખાવા માંડ્યું. આ સરોવરની મધ્યમાં બનાવાયેલા નહેરૂ પાર્કમાં પણ યુવા સહેલાણીઓની હંમેશાં ભીડ રહેતી હોય છે. આ ભીડ એવી હોય છે જ્યાં ભીડમાં રહીને પણ તેઓ એકાંત મહેસૂસ કરી શકતાં હોય છે. પહાડીઓથી ઘેરાયેલા આ સરોવરમાં પ્રવાસીઓ નૌકાવિહારનો પણ આનંદ લઈ શકે છે. આ બધાં સરોવરો જ ઉદયપુરના હવામાનને ખુશનુમા બનાવવાનું કામ કરે છે. હનીમૂન પર નીકળેલાં યુગલોનું આ મનપસંદ સ્થળ હોવાનું કારણ પણ આ સરોવરો અને ઉદયપુરનું મસ્ત હવામાન છે. ખાસ કરીને સારા ચોમાસા પછી આ સરોવરોમાં છલોછલ હિલોળા લેતું પાણી યુવાન હૈયાંઓને તરબતર કરી દે છે. પણ જો ચોમાસું સારું ન હોય તો આ સરોવરોના સૌંદર્યને ગ્રહણ લાગી જવાની પણ એટલી જ શક્યતા રહેતી હોય છે.